b'\n_START_ARTICLE_\nTitikaka\n_START_SECTION_\nOtoki\n_START_PARAGRAPH_\nIma 41 otokov, od katerih jih je nekaj gosto poseljenih.\n_START_SECTION_\nUros\n_START_PARAGRAPH_\nZnamenita je deveterica naseljenih umetnih oto\xc4\x8dkov, ki predstavljajo bivalno okolje plemenu Uros, zgrajenih iz plavajo\xc4\x8dega trsja. Otoki predstavljajo eno velikih turisti\xc4\x8dnih znamenitosti Peruja, izleti nanje so organizirani iz mesta Puno. Pleme Urus je v \xc4\x8dasu inkovskega osvajanja pobegnilo pred njimi in si zgradilo plavajo\xc4\x8de otoke iz trstike - tatore, ki obilno raste v plitvem obalnem pasu. Trstiko uporabljajo tudi za izdelavo \xc4\x8dolnov, hi\xc5\xa1 in drugih uporabnih izdelkov ter hrano. Doma\xc4\x8dini z otoka Taquile so znani po ro\xc4\x8dno tkanih izdelkih iz blaga, ki so eni najkakovostnej\xc5\xa1ih perujskih ro\xc4\x8dnih izdelkov. Po jezeru plujejo doma\xc4\x8dini tudi s \xc4\x8dolni iz trsja, ki jih imenujejo balsa de totora in so prav tako turisti\xc4\x8dna zanimivost.\n_START_SECTION_\nTaquile\n_START_PARAGRAPH_\nOtok Taquile je poseljen \xc5\xbee od inkovskih \xc4\x8dasov, o \xc4\x8demer pri\xc4\x8dajo \xc5\xa1tevilni arheolo\xc5\xa1ki ostanki. Ke\xc4\x8duansko govore\xc4\x8di prebivalci so znani predvsem po kakovostnih pleteninah in tradicionalnih obla\xc4\x8dilih, ki so med najlep\xc5\xa1imi v Peruju. Mo\xc5\xa1ki nosijo zanimive kape, ki si jih spletejo sami, medtem ko \xc5\xbeenske kuhajo, obdelujejo poljedelske terase in perejo perilo. Barva kape sporo\xc4\x8da zakonski stan kot tudi status osebe, ki jo nosi. Kape samskih mo\xc5\xa1kih so bele, poro\xc4\x8denih pa rde\xc4\x8de barve. Podobno velja tudi za \xc5\xbeenska obla\xc4\x8dila. Samska \xc5\xbeenska okrog pasu nosi zavezane velike volnene cofe, pri poro\xc4\x8denih \xc5\xbeenskah so cofi manj\xc5\xa1i.\n_START_SECTION_\nZgodovina, legenda\n_START_PARAGRAPH_\nModrina jezera, ki je v ostrem nasprotju s suho rjavo barvo altiplana, je stoletja burila duhove doma\xc4\x8dinov. Po legendi kulture Tiwanaku, naj bi se iz globin jezera po neki hudi poplavi dvignil bog Virako\xc4\x8da in ustvaril svet. Ustvaril je Sonce in Luno potem pa od\xc5\xa1el v Tihuanaco in iz gline in kamna ustvaril prvi par ljudi, Manco Capaca in Mamo Ocllo. Ta dva sta s svojimi potomci poselila inkovski svet. Du\xc5\xa1e umrlih Inkov se po smrti vedno vra\xc4\x8dajo v globine jezera._NEWLINE_Ta zgodba je dobila \xc5\xa1e dodatno potrditev, ko so leta 2000 arheologi na bolivijski strani jezera odkrili ostanke velikega potopljenega templja. Star naj bi bil ve\xc4\x8d kot tiso\xc4\x8d let in velik kot nogometno igri\xc5\xa1\xc4\x8de.\n_START_SECTION_\nPuno\n_START_PARAGRAPH_\nPuno je najve\xc4\x8dje mesto na perujski strani jezera. Ima okoli stotiso\xc4\x8d prebivalcev, \xc5\xa1tevilo pa zaradi priseljevanja s pode\xc5\xbeelja vztrajno raste. Priseljenci v mestu vidijo izhod iz rev\xc5\xa1\xc4\x8dine predvsem zaradi trgovine na \xc4\x8drno z izdelki, ki jih tihotapijo preko jezera. V Peruju so tako najbolj za\xc5\xbeeleni bolivijsko meso, sladkor in listi koke, v Boliviji pa predvsem tehni\xc4\x8dni izdelki._NEWLINE_Leta 1668 je podpredsednik Conde de Lemos, San Juan Bautista de Puno, dolo\xc4\x8dil za glavno mesto province Paucarcolla. Kasneje se je bil preimenoval v San Carlos de Puno, v \xc4\x8dast \xc5\xa1panskega kralja Karla II. Od tedaj se je mesto spreminjati, \xc5\xa1panski duhovniki so vneto pokristanjevali doma\xc4\x8dine, zgrajene so bile cerkve, ki stojijo \xc5\xa1e danes._NEWLINE_Puno je znamenit tudi po najrazli\xc4\x8dnej\xc5\xa1ih folklornih festivalih in nosi naziv "Capital folkl\xc3\xb3rica del Per\xc3\xba". Najbolj znano je praznovanje praznika "Virgen de la Candelaria" in regijsko tekmovanje narodnih plesov.\n_START_SECTION_\nCopacabana\n_START_PARAGRAPH_\nNa bolivijski strani je najve\xc4\x8dje mesto Copacabana. \xc5\xbde od predinkovskih \xc4\x8dasov je pomembno romarsko sredi\xc5\xa1\xc4\x8de. Ljudstvo Kollas, ki je verovalo v bogove Sonca, Lune in matere Zemlje, je izoblikovalo novo bo\xc5\xbeanstvo po imenu Copacahuana ("pogled na jezero"). V inkovsem obdobju je bila Copacabana izhodi\xc5\xa1\xc4\x8de za romarje, ki so na Son\xc4\x8devem otoku obiskovali pumino skalo ("Titi Khar\'ka"), od koder naj bi izviralo ime za jezero. Dandanes je Copacabana kr\xc5\xa1\xc4\x8dansko romarsko sredi\xc5\xa1\xc4\x8de. Kip Jezerske \xc4\x8drne Device Marije (La Virgen Morena del Lago), ki stoji v mestni katedrali, naj bi bil v preteklosti vzrok za \xc5\xa1tevilne \xc4\x8dude\xc5\xbene ozdravitve.'